RESOLUCIÓN do 20 de febreiro de 2009, da Dirección Xeral de Innovación e Desenvolvemento Pesqueiro, pola que se fixan as datas para a realización dos exames ordinarios libres correspondentes a 2009, para a obtención das titulacións de lecer na Comunidade Autónoma de Galicia.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 11/03/2009

A orde da Consellería de Pesca e Asuntos Marítimos, do 8 de xaneiro de 2009, establece as condicións e regula os requisitos para a obtención dos títulos habilitadores para o manexo das embarcacións de lecer.
É necesario establecer as datas e as condicións de inscrición para as convocatorias ordinarias libres, reguladas no punto 2º do artigo 4 da referida orde, e de conformidade co establecido na Orde FOM/3200/2007, do 26 de outubro, esta dirección xeral
RESOLVE:
Primeiro.-Convocatoria de exames teóricos.
Os exames teóricos ordinarios libres para o ano 2009, nas convocatorias de maio e setembro, realizaranse nas seguintes datas:
1. Patrón para a navegación básica (PNB).
-Día 5 de maio ás 16.30 horas.
-Día 8 de setembro ás 16.30 horas.
Estes exames realizaranse nos tres centros oficiais de ensino pesqueiro: Instituto Politécnico Marítimo-Pesqueiro de Vigo, Escola Oficial Náutico-Pesqueira de Ferrol e Escola Oficial Náutico-Pesqueira de Ribeira.
2. Patrón de embarcación de lecer (PEL).
-Día 12 de maio ás 16.30 horas.
-Día 15 de setembro ás 16.30 horas.
Estes exames realizaranse nos tres centros oficiais de ensino pesqueiro: Instituto Politécnico Marítimo-Pesqueiro de Vigo, Escola Oficial Náutico-Pesqueira de Ferrol e Escola Oficial Náutico-Pesqueira de Ribeira.
3. Patrón de iate (PI).
-Días 19 e 20 de maio, nas horas fixadas polo centro no seu taboleiro de anuncios.
-Días 22 e 23 de setembro, nas horas fixadas polo centro no seu taboleiro de anuncios.
Estes exames realizaranse nos tres centros oficias de ensino pesqueiro: Instituto Politécnico Marítimo-Pesqueiro de Vigo, Escola Oficial Náutico-Pesqueira de Ferrol e Escola Oficial Náutico-Pesqueira de Ribeira, sempre que reúnan un mínimo de dez (10) alumnos por exame. De non acadar algún dos centros ese número mínimo, os alumnos matriculados deberán pedir o traslado da matrícula a un dos outros centros autorizados.
4. Capitán de iate (CI).
-Días 26 e 27 de maio, nas horas fixadas polo centro no seu taboleiro de anuncios.
-Días 29 e 30 de setembro, nas horas fixadas polo centro no seu taboleiro de anuncios.
Os exames realizaranse no Instituto Politécnico Marítimo-Pesqueiro de Vigo.
5. Patrón de motos náuticas A e B.
-Día 5 de xuño, nas horas fixadas polo centro no seu taboleiro de anuncios.
O exame realizarase no Instituto Politécnico Marítimo-Pesqueiro de Vigo.
Segundo.-Convocatoria de exames prácticos.
Os exames prácticos ordinarios libres a motor para o ano 2009, nas convocatorias de maio e setembro, realizaranse nas seguintes datas:
1. Patrón para a navegación básica, patrón de embarcacións de lecer, patrón de iate e capitán de iate.
A partir do 30 de xuño e 30 de outubro, nas horas e lugares fixados polos centros nos seus taboleiros de anuncios para os candidatos inscritos e que reúnan as condicións establecidas no artigo 7 da Orde do 8 de xaneiro de 2009 (DOG nº 11, do 16 de xaneiro).
Terceiro.-Prazos para a presentación de solicitudes.
Os candidatos aos exames teóricos e prácticos deberán solicitar a súa admisión ao exame mediante instancia dirixida ao presidente do tribunal do centro onde desexan examinarse.
a) Exames teóricos:
Para os exames da convocatoria de maio: do 1 ata o 20 de abril.
Para os exames da convocatoria de setembro: do 13 de xullo ao 17 de agosto.
b) Exames prácticos:
Para os exames da convocatoria de maio: do 11 de maio ao 15 de xuño.
Para os exames da convocatoria de setembro: do 14 de setembro ao 15 de outubro.
Cuarto.-Documentación necesaria.
Xunto coa solicitude de admisión ao exame teórico que figura no anexo I da Orde do 8 de xaneiro de 2009 (DOG nº 11, do 16 de xaneiro), os interesados deberán presentar a seguinte documentación:
-Fotocopia compulsada do DNI.
-Unha fotografía recente de tamaño carné.
-Xustificante do pagamento de taxas de exame.
-Certificado médico, se for o caso.
-No caso de que algún candidato teña aprobado unha parte do programa da titulación de patrón ou capitán de iate, deberá presentar o certificado do último exame.
-Para as titulacións de patrón de iate e capitán de iate, xustificante de estar en posesión ou en trámites da titulación anterior.
Os interesados en participar no exame práctico a motor, ademais da solicitude, fotocopia do DNI, fotografía e pagamento de taxas, deberán cumprir co establecido no artigo 7 da referida Orde do 8 de xaneiro de 2009.
Quinto.-Recomendacións.
Recoméndase que a documentación requirida para o exame sexa entregada na secretaría dos centros onde se realice o exame.
Unha vez rematada a proba teórica, o tribunal deberá expoñer no taboleiro de anuncios do centro unha copia das preguntas do exame e o modelo de corrección coas respostas correctas, co fin de que os interesados poidan comprobar o resultado do exame, formular posteriores reclamacións ou impugnar as preguntas que consideren que están mal formuladas ou que non se corresponden co temario en vigor.
Sexto.-Esta convocatoria e cantos actos administrativos deriven dela poderán ser impugnados nos casos e nas formas previstos na vixente Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Ley 4/1999.
Santiago de Compostela, 20 de febreiro de 2009.
Fátima Linares Cuerpo
Directora xeral de Innovación e Desenvolvemento Pesqueiro